Krajcer, Daniel, poslanec NR SR (2014-12-11):
Ďakujem pekne. Vystúpim len krátko, len sľúbil som aj kolegovi Kvasničkovi, že mu vysvetlím jeho omyl. Takže na úvod, prečo je paradox v tom, že väčšinové financovanie RTVS zo štátneho rozpočtu, paradoxne, vytvára väčšiu nezávislosť inštitúcie v porovnaní so súčasným stavom? Ten paradox spočíva v tom, pán kolega Kvasnička, že ako som povedal a vysvetlil som to aj na konkrétnych číslach, 70,5 mil. z koncesionárskych poplatkov, inštitúcia potrebuje minimálne 100 mil. na svoje fungovanie a zabezpečenie programovej služby, tak ako má povinnosti zo zákona, aspoň na minimálny rozvoj a obnovu svojich zariadení. To znamená, že tá potrebná suma ide cez inštitút zmluvy so štátom. Povedal som, že v roku 2010 bola celková výška pre rozhlas a televíziu, vtedy boli ešte rozdelené, vo výške 17 mil. eur. Na budúci rok je to 30 miliónov. Takmer dvojnásobok. Ale, pán Kvasnička, viete, v čom je rozdiel v tom modeli, ktorý navrhujem ja, a v súčasnom z hľadiska nezávislosti inštitúcie? No rozdiel je v tom, že pokiaľ podľa môjho návrhu o financovaní RTVS nebudú rozhodovať politici a konkrétna vláda, ale zákon, tak v prípade súčasného modelu o fungovaní, o živote a smrti RTVS rozhoduje konkrétna vládna garnitúra. Pretože ak im nedajú tých 30 mil. zo zmluvy so štátom, tak RTVS má problém. Chápete, v čom je rozdiel? A tých 30 mil. to je ad hoc rozhodnutie konkrétnej garnitúry, to nie je povinnosť zo zákona. Tých 30 mil., to je dohoda dnes jednej partie. Dáme im tých 30 miliónov. A čo keď ich budúci rok nedajú, ako som spomínal expresívny príklad? No nebudú už vlaky zadarmo, budú aj lietadlá zadarmo pre rakúskych dôchodcov. Čo keď sa rozhodnú v 2016., že marketing povie SMER-u, lebo oni fungujú len podľa marketingu, tých 30 mil., za to si kúpime efektívnejšie inú cieľovku voličskú. Dajme tam tých 30 miliónov. No tak vykrváca inštitúcia. Chápete? V tom je ten rozdiel, že, paradoxne, model, ktorý navrhujem, aj keď je to financovanie zo štátneho rozpočtu, zabezpečuje nezávislosť verejnoprávneho vysielateľa. Nemyslím si, že na tejto pôde treba riešiť program. Ja súhlasím s tebou, Jofo, áno, tie zmeny z roku 2010 a 2011 – finančná konsolidácia, postupná úprava programu – priviedli inštitúciu až do súčasnosti, kedy naozaj možno hovoriť o zlepšení programovej služby. Súhlasím s tým. Koniec koncov Vašo Mika je profík, ako si povedal. Ku kvalite diskusných relácií sa z pochopiteľných dôvodov nebudem vyjadrovať. Ale chcem ešte povedať na záver jednu vec a naozaj pripomenúť to obdobie rokov 2010 – 2011, keď sme naozaj rýchlo pripravili na ministerstve kultúry s kolegami, neskôr vo vláde a v parlamente návrh zákona o RTVS a v roku 2011 ďalšie kroky, ktoré zachránili túto inštitúciu, napočúval som sa toho, že idem likvidovať verejnoprávne médiá. Zničiť. Ale my sme ich zachránili, dámy a páni! A v súčasnosti je taká situácia, že zničiť RTVS môžete vy. Pokiaľ sa opäť budete držať vášho politického marketingu, neurobíte to, čo som vám povedal, že stojíte na pol ceste v prípade koncesionárskych poplatkov, ktoré ste si vybrali, že áno, to je podľa vás to správne riešenie a správny spôsob financovania verejnoprávnych médií, ale pokiaľ ich nezvýšite, lebo marketing, tak je problém. Preto ešte raz apelujem na vás. Nie ste schopní to urobiť. Rozumiem tomu, lebo fungujete podľa marketingu. Tak vám ponúkam druhú alternatívu: Zrušme koncesionárske poplatky. Koniec koncov povedal som tie dva dôvody, že súčasný model je nedostatočný a neudržateľný pre fungovanie verejnoprávnych médií a zároveň je nespravodlivý voči ľuďom. Preto považujem za spravodlivé zrušenie koncesionárskych poplatkov. Je to 50 eur ročne, ale 50 eur ročne pre rodinu s tromi, štyrmi deťmi je podľa mňa na Vianoce celkom zaujímavá suma a možno je to lepšia suma ako tie milióny, ktoré teraz tečú aj na to, aby rakúski dôchodcovia mohli cestovať našimi vlakmi. Čiže dokonca ešte aj zo sociálneho hľadiska vám ponúkam dôvod, pre ktorý by ste mohli schváliť zrušenie koncesionárskych poplatkov a ponúkam vám aj riešenie. Takže, dámy a páni, ako som povedal vo svojom úvodnom vystúpení, je to vaše právo, ale pripomínam, že aj vaša zodpovednosť, ako sa rozhodnete vo vzťahu k RTVS a aj vo vzťahu k ľuďom. Ďakujem pekne.